google/wiki40b huggingface dataset:
Neftchi Baku PFC

Neftchi Baku PFC (aserbajdsjansk: Neftçi Peşəkar Futbol Klubu) er en aserbajdsjansk fotballklubb fra hovedstaden Baku. Klubben spiller i den høyeste ligaen Azərbaycan Premyer Liqası. Klubben er en av de mest framgangsrike i Aserbajdsjan med syv ligatitler og fire cupmesterskap.
Klubben er, sammen med FK Qarabağ Ağdam og Turan Tovuz, en av de tre klubber som til nå har deltatt i alle sesonger av den aserbajdsjanske ligaen på høyeste nivå.
Klubben spilte sine hjemmekamper på Tofiq Bəhramov Stadion i det sentrale Baku frem til 2011/2012-sesongen, men har siden spilt fast på Bakcell Arena. Trener er Arif Asadov.
Mimexocentrus

Utseende

Middelsstore, litt kraftige trebukker. Antennene er tynne og litt lengre enn kroppen. Pronotum er sekskantet med en liten tann et stykke bak midten av hver side. Dekkvingene er jevnbrede med noen lange, oppstående hår, beina ganske spinkle.

Levevis

Larvene inne i små greiner og kvister.

Utbredelse

Artene lever på Madagaskar.
I, Robot (film)

Manus

Det opprinnelige manuset til filmen het Hardwired, og selv om det på ingen måter kolliderte med Asimovs fremtidsvisjoner, hadde det ingen direkte kobling til I, Robot. Når 20th Century Fox fikk rettighetene til Asimovs novellesamling, øynet man en mulighet til å slå to fluer i én smekk, og manusforfatter Jeff Vintar brukte to år på å tilpasse historien til Asimovs univers. Målet var å konstruere en tiende historie (novellesamlingen har ni), og inn kom både robotikkens tre lover og rollefiguren Susan Calvin. Den endelige filmen fikk kritikk fra dedikerte Asimov-fans for at den forholder seg så lite til hans tekster, men dette har altså sin naturlige forklaring.
Zhang Binglin

Virke

Zhang kom fra en embedsmannsfamilie. Da han var 23 år begynte han å studere under filologen Yu Yue (俞樾) (1821–1907), og fordypet seg i syv år i de kinesiske klassikere.
Etter Qing-rikets nederlag i den første kinesisk-japanske krig 1894-95 ble han trukket med i Kang Youweis og Liang Qichaos reformbevegelse som tok sikte på å omdanne  dynastiet til et konstitusjonelt monarki. Zhang engasjerte seg som forfatter av politiske skrifter. Han skrev for en rekke aviser, som Liang Qichaos Shi Wu Bao (時務報) Men enkekeiserinne Cixis utrenskning av reformatorene i 1898 og Kinas ydmykelse etter Bokseropprøret i 1900/01 overbeviste Zhang om at monarkiet måtte styrtes og erstattes med en republikk. Han flyktet til det da japanske Taiwan ved hjelp av en japansk venn, og virket som journalist for Taiwan Riri Xinbao (台灣日日新報) og skrev 
Qing Yi Bao (清議報) utgitt i Japan av Liang Qichao. Zhang dro videre til selve Japan og ble presentert for Sun Yat-sen av Liang Qichao. 
Han vendte kort etter til Kina og ble journalist for Shanghai-avisen Yadong Shibao (亞東時報), og publiserte senere sitt viktigste politiske arbeid, Qiu Shu (訄書). I 1901 underviste han et års tid ved Suzhouuniversitetet, før han dro til Japan for endel måneder. Så vendte han tilbake til Kina.
Dette førte til at Qing-dynastiets rettsvesen dømte ham til fengselsstraff. Det var i 1903, da Zhang og den unge revolusjonære Zou Rong ble dømt etter at han i skrift hadde gjort narr av Guangxu-keiseren. I fengselstiden foretok han sine første dybdestudier av buddhismen, noe som skulle sette et kraftig preg på hans senere politiske og sosiale engasjement.
Etter løslatelsen i 1906 dro Zhang i eksil i Japan, der han var medlem av de revolusjonære gruppene Tongmenghui og Guangfuhui og ble sjefredaktør for «Folkebladet» (Mínbào 民報), hovedorgan for Sun Yat-sens revolusjonære gruppe «De edsvornes forbund» (Tongmenghui). Zhangs sterke nasjonalisme, kulturelle konservatisme og ukonvensjonelle syn på de kinesiske klassikere hadde en dyp påvirkning på blant annet Lu Xun og Sun Yat-sen.
Etter Xinhairevolusjonen gikk Zhang og Suns revolusjonære tenkning hver sine veier og Zhang arbeidet en tid under president Yuan Shikai, men dro seg senere tilbake for å vie sine siste år til studiet av Kinas filologi, historie, arkeologi og filosofi.
Hans viktigste filologiske verk var Wen Shi (文始, «Skriftens opprinnelse»), det første systematiske arbeid og kinesisk etymologi. Han bidro også ttil utforskningen av historisk kinesisk fonologi og utviklet på grunnlag av seglskriften et kortskriftsystem, Jiyin Zimu (記音字母), som senere skulle være grunnlaget for Zhuyinsystemet. Selv om Zhang var innovativ i mange henseender, var han skeptisk til arkeologiske funn som ble gjort i hans samtid – for eksempel avviste han med urette orakelbeininnskriftene som falsknerier.
Kakhovka

Kakhovka (ukrainsk Каховка, russisk Кахо́вка) er en havneby ved Dnepr i Kherson oblast (provins) sør i Ukraina. Den er det administrative senteret i Kakhovsky rajon (distrikt), mens selve byen har status som en egen rajon i oblastet. Byen har omkring 35 000 innbyggere (2012). 
I 1492, mens området var del av Krimkhanatet, ble det bygd en festning her, ved navn İslâm Kermen (senere også kalt Shagin-Girei, formodentlig etter Şahin Giray). Det ble ofte angrepet av kosakker og til slutt ødelagt av dem under Ivan Mazepas ledelse i 1695.
På borgens gamle murer oppstod bosetningen Sjagingirejskoje (ukrainsk Шагингирейское), som nevnes i kilder fra 1771. Mens selve byen ble grunnlagt på samme sted i 1791 av den russiske obersten D.M. Kulikovskij.  Den fikk bystatus i 1918.
I august 1920, under kommunistenes siste krafttak under den russiske borgerkrig for å drive Wrangels hvite armé ut av Krim, klarte Ieronim Uborevitsj å sikre et brohode ved Kakhovka, som ble åsted for intense kamper, «antsgelig det nærmeste borgerkrigen kom til verdenskrigens skyttergravkamper»
BMellom 1947 og 1956 ble elven demmet opp og det ble et stort elvereservoar her, Kakhovka-reservoaret.
I selve Kakhovka ligger en stor fabrikk for matforedling.
Dasht-i-Leili

Dasht-i-Leili, eller Dasht-e-Leili, (persisk: دشت لیلی‎) er en ørken i Jowzjan-provinsen i det nordlige Afghanistan. Ørkenen er kjent for en massakre som fant sted i Sheberghan under den amerikanske invasjonen av Afghanistan i 2001.
Aerenea

Utseende

Middelsstore, tettbygde, brunlige trebukker. Antennene er noe lengre enn kroppen. Kroppsformen er ganske bred, dekkvingene har markerte "skuldre" og er bredest foran. Beina er temmelig korte og kraftige.

Utbredelse

Slekten er utbredt i Sør- og Mellom-Amerika.
Dadaisme

Dadaisme, eller dada, var en kulturell bevegelse som påvirket kunstnere og forfattere i tiden fra rundt første verdenskrig og utover første halvdel av 1900-tallet. Dadaistenes aktiviteter kom til uttrykk som billedkunst, litteratur, teater og grafisk design, og inkluderte manifester, offentlige markeringer, demonstrasjoner og publikasjoner.
Dada var en nihilistisk og anti-estetisk bevegelse som oppsto som en samfunnskritisk aksjon mot det etablerte i Frankrike, Sveits og Tyskland under første verdenskrig. Både krigens redsler og forakten for det borgerlige samfunnet var viktige motivasjonsfaktorer for de dadaistiske kunstnerne. Dadaistene baserte sin virksomhet på planlagt irrasjonell adferd, anarki og kynisme, samt en avvisning av alle regler for skjønnhet og sosial organisasjon.
I Amerika etablerte det seg en krets av dadaister rundt galleriet til fotografen Alfred Stieglitz og på atelieret til ekteparet Louise og Walter Arensberg i New York. Man Ray, og tilreisende europeere som Francis Picabia og Marcel Duchamp var sentrale størrelser i den amerikanske vingen av dada.
Det finnes ulike forklaringer til opphavet av navnet «dada». Noen mener det ikke har noen betydning overhodet, og slik viser til det dadaistiske budskapet om meningsløshet og irrasjonalitet. Andre påpeker at navnet på fransk kan bety «kjepphest» som uttalt av et barn, eller også «hobby» (c'est mon dada – det er min hobby).
Dada har påvirket senere avantgardistiske og samfunnskritiske bevegelser, som fluxus-bevegelsen, amerikansk popkunst og situasjonistene. Mange av dadaistene samarbeidet også med de beslektede surrealistene.
Noen kjente dadaister: André Breton, Francis Picabia, Marcel Duchamp, Man Ray, Tristan Tzara, Max Ernst, Guillaume Apollinaire og Kurt Schwitters (sistnevnte riktignok ofte oppfattet som en anti-dadaist).
Jon Bøe Paulsen

Utdannelse

Paulsen tok Examen artium i Oslo i 1977, og fullførte i 1979 sin utdannelse ved School of Museum of Fine Arts i Boston.

Årene 1980–1984 studerte han ved Statens kunstakademi.

Utstillinger

Jon Bøe Paulsen deltok på Høstutstillingen i 1990, 1991, 1993 og 1997, og stilte under Ibsenfestivalen 1996 ut malerisamlingen "Et Dukkehjem" på Nationaltheatret, Oslo.
I tillegg til en rekke kollektiv- og separatutstillinger i Norge, har Paulsen deltatt på over 60 utstillinger i både USA, England og Frankrike. De viktigste er Høstutstillingen Salon d'automne i Paris 1983, og utstillingen "New Motion for the Figure" i New York, 2009.
Baotian

Baotian (fullt navn på kinesisk: 江门市中港宝田摩托车实业有限公司, pinyin: Jiāngmén Shì Zhōnggǎng Bǎotián Mótūochē yè yǒu xiàn gōngzi, engelsk: Jiangmen Sino-HongKong Baotian Motorcycle Industrial Co. Ltd.) er en kinesisk motorsykkel– og scooterprodusent, startet i 1994. Hovedkontoret er i Jiangmen i provinsen Guangdong. Syklene er billige og populære over hele verden.
Langmyra Skolemusikkorps

Historie

Korpset ble etablert i 1965, og ble etter hvert et passe stort korps i forhold til elevtallet på skolen. Fra 1994 til 2018 har korpset vært dirigert av Lena Haugen Mordal. Skolemusikkorpset har medlemmer fra 10-19 år i hovedkorpset, og aspiranter fra 8-10 år.

Konkurranser

Korpset har vunnet/scoret høyt på fylkescuper og Norgesmesterskap. I 2007 kom korpset på en 4.-plass i NM i Sandefjord. Kvam og Sellanrå Skolekorps spilte da sammen med LS. Sommeren '09 kom korpset på en 3.-plass på Gjøvik Musikkfestival. I Scarborough Music Festival 2010 tok korpset en 2.-plass, og i NM for skolekorps, janitsjar 2011 tok korpset en svært imponerende førsteplass.

Musikk

Langmyra Skolemusikkorps spiller mye forskjellig, da korpset har opparbeidet et meget stort og variert notearkiv fra starten i 1964. "Dixieland Strut" er Langmyras egen kjenningsmelodi.

Uniformer

Korpsets tidligere uniformer bestod av en hovedsakelig rød cap, sennepsgul uniformsjakke, og ketchup-rød uniformsbukse. Nå bærer korpset uniformer med rød lue,rød uniformsjakke, hvit skjorte, sorte sko og sort bukse.

Styret

Styret i korpset har 6 medlemmer, med eller uten styreverv, pluss dirigent og tillitsvalgte fra korpset. Styremøter avholdes en gang hver måned. Årsmøte avholdes én gang i året, der alle med tilknytning til korpset over fylte femten år er velkommen.
Asbjørn Slettemark

Karriere

Slettemark begynte som musikkanmelder etter en omtale av en konsert med rockebandet Ingenting for Bladet Sunnhordland i 1992. Han var også musikkanmelder i underholdningsmagasinet Absolutt Underholdning på TV 2. I perioden 7. september 2002 til 7. juli 2015 var Slettemark programleder i hardrockprogrammet Pyro på radioens NRK P3. I tillegg har han vært redaktør i musikkens bransjeblad, Faro Journalen.
Høsten 2007 var han en del av dommerpanelet i den femte sesongen av TV 2-programmet Idol.
Han har også ved flere anledninger vært gjesteprogramleder for Radioresepsjonen på NRK P3 og ledet NRKs Super Bowl-sendinger.
Siden 2010 har Slettemark sammen med Aslak Nore vært skribent og medeier av bloggen OP-5, som skriver om krim i populærkulturen. OP-5 har også en egen spalte i Aftenposten.

Privatliv

Slettemark var gift med yogainstruktør Gry Zakariassen, men de gikk fra hverandre etter 11 år samliv i 2011. I 2012 stod han frem med den nye kjæresten Aslaug Nygård.
Yajiang

Yajiang (kinesisk: 雅江县; pinyin: Yǎjiāng Xiàn) eller Nyagquka, er et fylke i provinsen Sichuan i Folkerepublikken Kina. Det er understilt det autonome prefektur Garzê for tibetanerne.
Befolkningen var på 39 477 innbyggere i 1999.

Administrative enheter

Storkommunen Hekou 河口镇
Kommunene Xiala 呷拉乡, Bajiaolou 八角楼乡, Pubarong 普巴绒乡, Zhusang 祝桑乡, Milong 米龙乡, Bayirong 八衣绒乡, Bosihe 波斯河乡, Egu 恶古乡, Yayihe 牙衣河乡, Xi'eluo 西俄洛乡, Malangcuo 麻郎错乡, Decha 德差乡, Honglong 红龙乡, Kela 柯拉乡 -- Zhamai-området (qu): 扎麦区 （kommunene Waduo 瓦多乡, Murong 木绒乡）

Samferdsel

Kinas riksvei 318, en av Folkerepublikken Kinas lengste hovedveier, løper gjennom området. Den begynner i Shanghai og fører blant annet innom Wuhan og Chengdu på sin vei inn i Tibet og Lhasa og helt frem til en kinesisk grenseovergang mot Nepal i Zhangmu.
Buffalo Bill-demningen

Buffalo Bill-demningen (engelsk: Buffalo Bill Dam) er en betongdemning i Shoshone River i delstaten Wyoming i USA. Det er en kombinert gravitasjons- og buedam og opereres av Bureau of Reclamation. Formålet er oppdemming, mens kraftproduksjonen i anlegget bare er helt ubetydelig.
Demningen er oppkalt etter William «Buffalo Bill» Cody som grunnla den nærliggende landsbyen Cody, og som eide mye av området som nå er demmet opp. Demningen ble konstruert mellom 1905 og 1910, og benyttes for irrigasjon av et landbruksområde på 430 km². I tillegg er det installert to vannkraftverk med en samlet kapasitet på åtte megawatt.
Da byggverket stod ferdig i 1910, var det verdens høyeste demning med en høyde på 325 fot (99 meter). Demningen er oppført i National Register of Historic Places, og området rundt reservoaret danner Buffalo Bill State Park.
Edvard VII av Storbritannia

Bakgrunn

Edvard VII var sønn av dronning Victoria av Storbritannia. Hans far, prins Albert, tilhørte slekten Sachsen-Coburg-Gotha, og Edvard ble dermed den første britiske monarken av denne slekten på tronen. Han var utnevnt til fyrste av Wales fra en måned etter fødselen, den 8. desember 1841.

Fyrste av Wales

Dronning Victoria og prins Albert var bestemt på at deres eldste sønn skulle ha en utdannelse som forberedte ham på det konstitusjonelt monarki. Fra han var sju år gammel ble det satt i gang et strengt utdanningsprogram bestemt av prins Albert og ledet av flere lærere. I motsetning til sin eldre søster Victoria, utmerket ikke Edvard seg i sine studier. Han forsøkte å møte sine foreldres forventninger, men til ingen nytte. Selv om Edvard ikke var en flittig student — hans egentlige talent var å sjarmere, sosialisere og vise takt — beskrev Benjamin Disraeli ham som velinformert, intelligent og med gode manérer og væremåte. Etter å ha fullført sin ungdomsskoleutdannelse ble hans lærer erstattet av en personlig guvernør, generalmajor Robert Bruce.
Etter en utdanningsreise til Roma i løpet av de første månedene av 1859, tilbrakte han den samme sommeren ved å studere ved Universitetet i Edinburgh, med blant andre kjemikeren Lyon Playfair. I oktober samme år ble immatrikulert som laveregradsstudent ved Christ Church ved Universitetet i Oxford. Da han nå var frigjort fra de strenge pedagogiske begrensningene under sine foreldre, kunne han for første gang glede seg over sine studier og hadde tilfredsstillende eksamener. I 1861 ble han overført til Trinity College ved Universitetet i Cambridge hvor han studerte historie under Charles Kingsley, professor i historie. Kingsleys anstrengelser brakte fram de beste akademiske prestasjonene i Edvards liv og han gledet seg til hans forelesninger.
Edvard besøkte som den første fyrste av Wales Nord-Amerika i 1860, og besøket var en stor suksess.
Kort tid etter hjemkomsten innledet han en affære med en irsk skuespillerinne, noe som sjokkerte hans foreldre. Prins Albert, som var rammet av sykdom, besøkte Edvard for å ta en alvorsprat med ham. Kort etter døde faren, og Victoria gav Edvard skylden for hans død.

Konge

Edvard var fyrste av Wales (tronarving) i nesten 60 år. Ikke før morens død den 22. januar 1901 ble han selv konge. Selv om Edvard hele livet hadde blitt kalt Albert, tok han navnet Edvard VII som konge ettersom hans mor etter sin ektemanns død hadde bestemt at ingen monark skulle bære navnet Albert som kongenavn. 9. august 1902 ble han kronet i Westminster Abbey.
Edvard ble 3. oktober 1874 utnevnt til storkors med kjede av St. Olavs Orden.
Edvard VIIs regjeringstid ble kort. Litt over ni år etter at han besteg tronen, døde han den 6. mai 1910, 68 år gammel.
Samland

Samland (russisk: Земландский полуостров, Zemlandsky poluostrov) er en halvøy i Kaliningrad oblast, som i dag er en del av Russland, på den sørøstlige kysten av Østersjøen. Samland er et delvis skogkledd område med en del innsjøer. Området var fram til 1945 en del av den tyske provinsen Østpreussen.
Området har navn etter sambierne, en gammel østprøyssisk folkegruppe som levde i dette tynt befolkede området fram til det ble tatt av Den tyske orden på 1200-tallet. Sammen med de omkringliggende områdene ble Samland en del av de fire bispedømmene i Preussen i 1243. Området ble etter hvert kolonisert av innbyggere fra Det tysk-romerske riket og sambierne ble gradvis assimilert inn i befolkningen. Området var det siste hvor det ble snakket gammelprøyssisk.
Etter første verdenskrig ble Samland sammen med resten av Østpreussen-enklaven adskilt fra resten av den tyske Weimarrepublikken. Etter andre verdenskrig ble Østpreussen delt i 1945 mellom Polen og Sovjetunionen, og Samland ble en del av Kaliningrad oblast, etter den nærmeste byen Kaliningrad den tidligere tyske byen Königsberg og den tyske befolkningen ble forvist.
Samland ble deretter befolket av russere og hviterussere.
Ulrich von Brockdorff-Rantzau

Bakgrunn

Ulrich von Brockdorff-Rantzau stammet på farssiden fra adelsslekten Rantzau og på morssiden fra adelsslekten Brockdorff, begge fra gammel sclesvig-holsteinsk adel. Slekten Rantzau kan sdpores tilbake til 1100-tallet. Fire feltmarskalker er blant diplomatens aner. Den viden omreiste Johann Rantzau var stattholder i Danmark og bivånet Martin Luthers opptreden i Riksdagen i Worms, noe som gjorde man til en reformatorens tilhenger. Daniel Rantzau, som kjempet for Danmark mot svenskene og derfor ble besunget av nasjonaldikteren Oehlenschläger, gikk ved dette også inn i historien. Hans mest berømte ane var stattholderen Heinrich Rantzau, som assisterte tre danske konger og forvaltet flere hertugsommer, for eksempel Schleswig-Holstein, Wellingsbüttel og Wandsbeck. Videre eide han 6.300 bøker og var kunstsamler og forfatter. I Versailles skuet en annen slektning ned på Ulrich von Brockdorff-Rantzau da han deltok i forhandlingene etter første verdensskrig; det var portrett av den franske marskalk Josias Rantzauh.
Ulrich mistet faren, regjeringsassessoren Hermann Graf zu Rantzau, i 1872 - han var bare 32 ved sin død. 
Hans storonkel på morssiden, Ludwig Ulrich Hans Baron von Brockdorff (født 1806; død 1875), en tidligere dansk sendemann i Berlin, Madrid og Lisboa, og hans hustru  Cäcilie, hvis eneste barn døde i 1866, adopterte i 1873 den foreårige Ulrich, som fikk dobbeltnavnet Brockdorff-Rantzau. Fra adoptivforeldrene arvet han landgodstet Annettenhöh ved Schleswig.

Studier

Rantzau studerte jus i Neuchâtel og Freiburg im Breisgau, og ble dr. jur. i 1891.

Diplomatisk og politisk karriere

Mellom 1891 og 1893 tjenestegjorde han i den prøyssiske hæren, og ble dimittert som sekondløytnant etter å ha blitt skadet. Han trådte deretter inn i utenrikstjenesten. Fra 1897 til 1901 var han sekretær ved ambassaden i St. Petersburg. I 1901 ble han forflyttet til Wien. Mellom 1909 og 1912 var han tilknyttet generalkonsulatet i Budapest. I 1912 ble han gesandt til Danmark.
Fra 1918 var han statssekretær og leder av utenriksdepartementet, og fra februar 1919 til juni samme år, med tittelen utenriksminister i Philipp Scheidemanns regjering. Brockdorff-Rantzau ledet den tyske delegasjonen under fredsforhandlingene i Paris, og som til slutt resulterte i Versaillestraktaten. De alliertes motforslag 20. juni 1919 betegnet han som diktat, og nektet å underskrive. Hele regjeringen Scheidemann gikk deretter av.
I september 1922 ble von Brockdorff-Rantzau utnevnt til tysk sendemann i Moskva og deltok deretter i de forhandlinger som i oktober 1925 førte til den tysk-russiske handelsavtale og i april 1926 til den tysk-russiske vennskapsavtale. 
I 1920 utgav Brockdorff-Rantzau under tittelen Dokumente en samling av sine programuttalelser fra sin tid som utenriksminister.
Fylkesvei 2074

Fylkesvei 2074 går mellom Eierholen og Snålroa i Åsnes kommune. Veien er 8,0 km lang.
Frem til 2019 hadde veien betegnelsen Fylkesvei 443.
Pagode

Pagode er et frittstående tempel i Thailand, India, Japan, Burma og Kina.
Da Buddha døde ble han kremert. Asken og beinrestene ble fraktet til flere steder i India. Over hvert av disse stedene ble det reist et byggverk som kalles stupa eller pagode. Pagodene er et kraftsenter for mennesker og har en verdifull virkning på dem.
Robert Bacon

Biografi

Bacon studerte ved Harvard University, hvor han blant annet var klassekamerat med den fremtidige presidenten Theodore Roosevelt. Etter å ha blitt uteksaminert i 1880 dro han verden rundt før han vendte hjem og startet på en suksessfull forretningskarriere. Han giftet seg i 1883 med Martha Waldron Cowdin som han året etter fikk tre sønner og en datter sammen med. Etter at han var etablert med sin forretningskarriere i Boston begynte han å arbeide for J.P. Morgan & Co., hvor han var med på å grunnlegge både U.S. Steel og Northern Securities Company. Presset som lå i denne jobben slet for øvrig så mye på nervene til Bacon at han forlot selskapet i 1903.
Fra 1905 til 1909 hadde Bacon stillingen som viseutenriksminister og fungerte som utenriksminister ved Elihu Roots besøk til Sør-Amerika. Bacon ble selv den 27. januar 1909 utnevnt til utenriksminister av president Theodore Roosevelt på slutten av hans presidentperiode etter at Root søkte avskjed. Som utenriksminister fikk han til tross for sin begrensede periode kongressens godkjennelse for avtalen til Panamakanalen med Colombia og Panama. Etter å ha sittet i embetet i knappe 38 dager gikk han av sammen med resten av Roosevelt-administrasjonen.
Etter sin periode i utenriksdepartementet ble han utnevnt til USAs ambassadør til Frankrike av hans etterfølger Philander C. Knox på grunnlag av hans diplomatiske ferdigheter. Denne stillingen beholdt han til 1912. Under første verdenskrig arbeidet Bacon i staben til John Pershing, hvor han ble forfremmet til oberstløytnant i 1918. Bacon døde den 29. mai 1919 i New York som følge av komplikasjoner etter en operasjon.
EuroPsy

EuroPsy er en europeisk standard som definerer kravene til å praktisere selvstendig som klinisk psykolog. Den er utarbeidet av psykologforeningene i EU/EØS-landene. Den norske psykologen Arne Holte var sentral i utviklingen av standarden. Standarden stiller krav om fem års universitetsstudier i psykologi og ett års veiledet praksis. Personer som oppfyller kravene i EuroPsy kan oppnå europeisk sertifisering som psykolog gjennom den europeiske psykologforeningen, European Federation of Psychologists' Associations.
Joseph Wirths første regjering

Joseph Wirths første regjering var koalisjonsregjering i Tyskland under Weimarrepublikken, fra 10. mai 1921 til 25. oktober samme år. Regjeringen støttet seg på den såkalte Weimarkoalisjonen.
Norgesmesterskapet på ski 1936

Hovedlandsrennet (NM) på ski 1936 ble arrangert på Kongsvinger fra 5. til 8. mars 1936. Bare menn deltok.
Hallabro

Hallabro er et tettsted i Ronneby kommune i Blekinge län i Sverige. I 2010 hadde tettstedet 254 innbyggere.
Macroeme

Utseende

Middelsstore, lange og smale, brunlige trebukker. Antennene er tynne og omtrent så lange som kroppen hos hunnene, betydelig lengre hos hannene. Pronotum er tønneformet, innsnevret ved roten, minst like bredt som dekkvingene, som er lange, smale og jevnbrede. Beina er lange og slanke.

Utbredelse

Slekten lever hovedsakelig i Brasil, men arter forekommer fra Fransk Guyana i nord til Argentina i sør.